
ΘΕΜΑ : «Έγκριση συνδιοργάνωσης της ομαδικής εικαστικής έκθεσης και τα συνοδευτικά δρώμενα με τίτλο «Εικαστική Συναστρία – Αστερισμοί & Πλανήτες / Artistic Synastry – Constellations & Planets», που διοργανώνει η TSAKALOU INTERACTIVE PR – ΑΛΕΞΙΑ ΑΗΔΟΝΑ.»

Κύριε Πρόεδρε,
Ο Δήμος Καλλιθέας, στο πλαίσιο της διαρκούς υποστήριξης δράσεων πολιτισμού, καλλιτεχνικής δημιουργίας και εξωστρέφειας, προτίθεται να συμμετάσχει ως συνδιοργανωτής στην ομαδική εικαστική έκθεση και στα συνοδευτικά δρώμενα με τίτλο «Εικαστική Συναστρία – Αστερισμοί & Πλανήτες / Artistic Synastry – Constellations & Planets», που διοργανώνει η TSAKALOU INTERACTIVE PR – ΑΛΕΞΙΑ ΑΗΔΟΝΑ.
Η συγκεκριμένη διοργάνωση παρουσιάζει ιδιαίτερο πολιτιστικό και καλλιτεχνικό ενδιαφέρον, καθώς συνδέει τη σύγχρονη εικαστική δημιουργία με τη θεματική των αστερισμών και των πλανητών και φιλοξενείται σε χώρους υψηλού συμβολισμού και ευρείας αναγνωρισιμότητας.
Η κύρια έκθεση θα πραγματοποιηθεί από 15 έως 30 Σεπτεμβρίου 2026 στο Κέντρο Πολιτισμού Ίδρυμα Σταύρος Νιάρχος – Εθνική Βιβλιοθήκη της Ελλάδος, ενώ θα προηγηθεί προκαταρκτική εκδήλωση (preview) στο Εθνικό Αστεροσκοπείο Αθηνών.
Η σημασία και το κύρος της διοργάνωσης επιβεβαιώνονται επιπλέον από το γεγονός ότι τελεί ήδη υπό την αιγίδα:
· του Υπουργείου Πολιτισμού, δυνάμει της υπ’ αρ. πρωτ. 485381/10-12-2025 απόφασης (ΑΔΑ: Ψ2ΟΠ46ΝΚΟΤ-ΟΞ2),
· του Υπουργείου Παιδείας, Θρησκευμάτων και Αθλητισμού, δυνάμει της υπ’ αρ. πρωτ. 1640/ΓΔ4/09-01-2026 απόφασης,
· καθώς και της Γενικής Γραμματείας Ισότητας και Ανθρωπίνων Δικαιωμάτων.

Η συμμετοχή του Δήμου Καλλιθέας στη συγκεκριμένη δράση ενισχύει την παρουσία του Δήμου σε πολιτιστικές διοργανώσεις υπερτοπικής εμβέλειας που διεξάγονται στην πόλη μας, στο Κέντρο Πολιτισμού Ίδρυμα Σταύρος Νιάρχος – Εθνική Βιβλιοθήκη της Ελλάδος  και παράλληλα συμβάλλει στην υποστήριξη πρωτοβουλιών που προάγουν την τέχνη, τον πολιτισμό και τη δημιουργική έκφραση.

Λαμβάνοντας υπόψη:
1) Τις διατάξεις του άρθρου 120 του Ν. 5314/2026 (ΦΕΚ Α' 103/29-06-2026) Κώδικας Τοπικής Αυτοδιοίκησης.
2) Το από 04/08/2026 αίτημα των Λευτέρη Μωυσιάδη, Αλεξίας Αηδονά και Μαρίας Τσακάλου μέσω μηνύματος ηλεκτρονικού ταχυδρομείου.
3) Τον πολιτιστικό και καλλιτεχνικό χαρακτήρα της διοργάνωσης και την ευρύτερη προβολή που αυτή δύναται να προσφέρει στη συμμετοχή του Δήμου Καλλιθέας.
4) Το γεγονός ότι η διοργάνωση τελεί ήδη υπό την αιγίδα θεσμικών φορέων της Πολιτείας.
5) Τη δυνατότητα του Δήμου Καλλιθέας να συμβάλει στη διοργάνωση μέσω της κάλυψης μέρους των αναγκαίων δαπανών εκτυπώσεων.


Εισηγούμαστε:
Την έγκριση συνδιοργάνωσης της ομαδικής εικαστικής έκθεσης και τα συνοδευτικά δρώμενα με τίτλο: «Εικαστική Συναστρία – Αστερισμοί & Πλανήτες / Artistic Synastry – Constellations & Planets», που διοργανώνει η TSAKALOU INTERACTIVE PR – ΑΛΕΞΙΑ ΑΗΔΟΝΑ, και ειδικότερα:

α) τη συμμετοχή του Δήμου Καλλιθέας ως συνδιοργανωτή της δράσης,

β) την κάλυψη από τον Δήμο μέρους των δαπανών που αφορούν τις αναγκαίες εκτυπώσεις για την υλοποίηση και προβολή της διοργάνωσης, σύμφωνα με τις προβλεπόμενες νόμιμες διαδικασίες και τις σχετικές πιστώσεις του προϋπολογισμού,

γ) την προβολή της συμμετοχής του Δήμου Καλλιθέας στο επικοινωνιακό και έντυπο υλικό της διοργάνωσης, στο πλαίσιο της ιδιότητάς του ως συνδιοργανωτή.



Κατόπιν των ανωτέρω, παρακαλούμε για τη λήψη σχετικής απόφασης από το Δημοτικό Συμβούλιο.

